**Linus Ölund** (s. 5. kesäkuuta 1997 Gävle, Ruotsi) on ruotsalainen jääkiekkoilija, joka pelaa SHL-joukkue Brynäs IF:ssä. Hän toimii joukkueen varakapteenina. Ölund on pelipaikaltaan keskushyökkääjä.

Ura
---

### Seuraura

Ölund on IK Hugen kasvatti. Hän juniorina sittemmin Brynäs IF:ään. Hän voitti kauden 2011–2012 päätteeksi U16 SM:n pronssia. Kaudella 2012–2013 Ölund nousi Brynäsin U16-junioreiden kapteeniksi ja jakoi kuudella osumallaan joukkueen sisäisen maalipörssin voiton Fredrik Blomin kanssa. Hän voitti kauden päätteeksi sekä U16 SM:n hopeaa että J18 Allsvenskanin mestaruuden. Kaudella 2013–2014 Ölund nousi Brynäsin J18-junioreiden kapteeniksi. Hän oli J18 Elitissä joukkueen paras pistemies ja maalintekijä tehoilla 17+20=37 ja voitti sisäisen tehotilaston lukemalla +31. Myös J18 Allsvenskanissa Ölund oli Brynäsin paras pistemies ja maalintekijä tehoilla 13+10=23, joilla hän sijoittui sarjan maalipörssissä kolmanneksi ja jakoi pistepörssin neljännen sijan Luleå HF:n Jesper Ylivainion ja Djurgårdens IF:n Jonathan Davidssonin kanssa. Ölund voitti myös joukkueensa sisäisen tehotilaston lukemalla +8.

Kaudella 2014–2015 Ölund nousi Brynäsin J20-junioreiden varakapteeniksi. Hän oli joukkueen paras maalintekijä ja kolmanneksi paras pistemies tehoilla 15+11=26. Ölund vahvisti kauden aikana myös seuran J18-junioreita, jossa hän voitti kauden päätteeksi J18 Allsvenskanin mestaruuden. Vain 17-vuotias Ölund debytoi kauden aikana myös seuran SHL-joukkueessa, jossa hän pelasi kolme runkosarjaottelua ilman tehopisteitä. Ölund teki SHL-debyyttinsä 28. lokakuuta 2014 vieraissa Leksands IF:ää vastaan. Hän sai ottelussa jääaikaa 34 sekuntia. Kaudella 2015–2016 Ölund nousi Brynäsin J20-junioreiden kapteeniksi. Hän oli joukkueen toiseksi paras pistemies Jesper Boqvistin jälkeen tehoilla 18+16=34. Pudotuspeleissä Ölund oli Brynäsin paras syöttäjä ja hän jakoi joukkueen sisäisen pistepörssin voiton Marcus Erssonin kanssa tehoilla 1+3=4. Ölund pelasi kauden aikana SHL:ssä 23 runkosarja- ja yhden playoff-ottelun tehden yhden syöttöpisteen. Joulukuussa 2015 hän teki Brynäsin kanssa kevääseen 2018 asti ulottuvan SHL-sopimuksen.

Kaudella 2016–2017 Ölund teki SHL:ssä 39 runkosarjaottelussa tehot 8+7=15 ja 20 playoff-ottelussa tehot 6+4=10. Hän teki SHL-uransa avausmaalin 10. joulukuuta 2016 Färjestad BK:ta vastaan. Hän voitti kauden päätteeksi SHL-hopeaa. Ölund pelasi kauden aikana miesten pelejä myös kaksi ottelua lainalla HockeyAllsvenskan-joukkue AIK IF:ssä loka-marraskuun 2016 vaihteessa.

Pittsburgh Penguins varasi Ölundin "yli-ikäisenä" (20 vuotta) viidennellä kierroksella 155. pelaajana NHL:n varaustilaisuudessa 2017. Kaudella 2017–2018 hän teki SHL:n runkosarjassa 23 tehopistettä. Mestarien liigassa Ölund oli Brynäsin paras maalintekijä viidellä osumallaan.

Huhtikuussa 2018 Ölund teki kolmivuotisen NHL-tulokassopimuksen Pittsburgh Penguinsin kanssa. Hän pelasi kauden 2018–2019 kokonaan AHL-joukkue Wilkes-Barre/Scranton Penguinsin vahvuudessa, jossa Ölundin tulokaskausi toi 61 runkosarjaottelussa tehot 6+9=15. Hänen kehityksensä ei kuitenkaan edennyt odotetulla tahdilla. Kesäkuussa 2019 Pittsburgh Penguins vahvisti Ölundin palaavan 2019–2020 kattavalla sopimuksella lainalle Brynäs IF:n SHL-joukkueeseen. Taustalla oli hänen oma halunsa palata joukkueeseen hakemaan itseluottamusta. Kauden jälkeen, toukokuussa 2020 Penguins asetti Ölundin ehdottomalle siirtolistalle. Koska mikään toinen NHL-seura ei napannut häntä vuorokauden kuluessa, Ölundin sopimus purettiin.

Kesäkuussa 2020 Ölund teki Brynäsin kanssa kolmivuotisen sopimuksen. Hänet nimettiin kaudeksi 2020–2021 joukkueen varakapteeniksi.

### Maajoukkueura

Ölund pelasi alle 18-vuotiaiden MM-kilpailuissa vuonna 2015, jolloin hän toimi Ruotsin varakapteenina ja voitti joukkueen sisäisen syöttöpörssin viidellä syöttöpisteellään. Ölund pelasi myös alle 18-vuotiaiden Ivan Hlinkan muistoturnauksessa vuonna 2014, jolloin hän toimi Ruotsin varakapteenina. Ölund pelasi samana vuonna myös World U-17 Hockey Challengessa. Yhteensä hän on pelannut 12 nuorten ja 36 poikien maaottelua. Ölund on toiminut myös Ruotsin alle 19-vuotiaiden maajoukkueen kapteenina.

Ruotsin A-maajoukkueessa Ölund on pelannut kymmenen ottelua tehopistein 2+4=6. Hän teki A-maajoukkuedebyyttinsä Euro Hockey Challengessa 5. huhtikuuta 2018 Norrköpingissä Slovakiaa vastaan. Ensimmäisen A-maajoukkuemaalinsa Ölund teki seuraavassa ottelussa 6. huhtikuuta 2018 Oskarshamnissa Slovakiaa vastaan.

Pelityyli
---------

Elite Prospects -sivuston mukaan Ölund on taitava kahden suunnan hyökkääjä, joka on monipuolinen ja käyttökelpoinen pelaaja molemmissa kenttäpäädyissä. Sivuston mukaan hänellä on hyvä pelikäsitys, pelinlukutaidot, kiekolliset taidot ja hyökkäyspään taidot.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2014–2015 | Brynäs IF | SHL | 3 | 0 | 0 | 0 | 0 | – | – | – | – | – | U18 | 5 | 0 | 5 | 5 | 0 |
| 2015–2016 | Brynäs IF | SHL | 23 | 0 | 1 | 1 | 0 | 1 | 0 | 0 | 0 | 0 |
| 2016–2017 | AIK IF | Allsvenskan | 2 | 0 | 0 | 0 | 0 | – | – | – | – | – |
|  | Brynäs IF | SHL | 39 | 8 | 7 | 15 | 2 | 20 | 6 | 4 | 10 | 2 |
| 2017–2018 | Brynäs IF | SHL | 51 | 8 | 15 | 23 | 4 | 8 | 2 | 3 | 5 | 2 |
| 2018–2019 | Wilkes-Barre/Scranton Penguins | AHL | 61 | 6 | 9 | 15 | 8 | – | – | – | – | – |
| 2019–2020 | Brynäs IF | SHL | 49 | 4 | 10 | 14 | 6 | – | – | – | – | – |
| 2020–2021 | Brynäs IF | SHL | 50 | 9 | 11 | 20 | 12 | – | – | – | – | – |
| 2021–2022 | Brynäs IF | SHL | 51 | 11 | 6 | 17 | 6 | 3 | 1 | 1 | 2 | 2 |
| 2022–2023 | Brynäs IF | SHL | 47 | 10 | 8 | 18 | 12 | – | – | – | – | – |
| 8 kautta | yhteensä | SHL | 313 | 50 | 58 | 108 | 42 | 32 | 9 | 8 | 17 | 6 |

Lähteet
-------

* Linus Ölund The Internet Hockey Databasessa (englanniksi)
* Linus Ölund Eurohockey-sivustolla (englanniksi)
* Linus Ölund *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6 7 8 9 10  Linus Ölund *Elite Prospects*. Everysport Media Group AB.  (englanniksi)
2. ↑  Elite Prospects - Brynäs IF U16 *eliteprospects.com*. Everysport Media Group. Viitattu 5.11.2019. (englanniksi)
3. ↑  Elite Prospects - J18 Allsvenskan Stats 2013-2014 *eliteprospects.com*. Everysport Media Group. Viitattu 5.11.2019. (englanniksi)
4. ↑  Elite Prospects - Brynäs IF J18 *eliteprospects.com*. Everysport Media Group. Viitattu 5.11.2019. (englanniksi)
5. ↑  Elite Prospects - Brynäs IF J20 *eliteprospects.com*. Everysport Media Group. Viitattu 5.11.2019. (englanniksi)
6. ↑  Game detail: 28 Oct 2014, Leksands IF – Brynäs IF *Eurohockey.com*.  28.10.2014. European Ice Hockey Online AB & eSports.cz s.r.o. Viitattu 6.9.2017. (englanniksi)
7. ↑  Linus Ölund *SHL.se*. SHL AB. Viitattu 5.11.2019. (ruotsiksi)
8. ↑  Elite Prospects - Brynäs IF J20 *eliteprospects.com*. Everysport Media Group. Viitattu 5.11.2019. (englanniksi)
9. ↑  Carlsson, Catarina: Linus Ölund får kontrakt med A-laget *brynas.se*.  1.12.2015. Brynäs AB. Viitattu 6.9.2017. (ruotsiksi)
10. ↑  Abrahamsson, Hans: "Har allt som krävs för att utmana guld" *aftonbladet.se*.  10.12.2016. GÄVLE:  Aftonbladet Hierta AB. Viitattu 6.9.2017. (ruotsiksi)
11. ↑  AIK Hockey lånar SHL-center *aikhockey.se*.  31.10.2016. AIK Ishockey AB. Viitattu 6.9.2017. (ruotsiksi)
12. ↑  Elite Prospects - Brynäs IF *eliteprospects.com*. Everysport Media Group. Viitattu 5.11.2019. (englanniksi)
13. ↑  Penguins Sign Forward Linus Olund to a Three-Year Entry-Level Contract *nhl.com/penguins*.  25.4.2018. Pittsburgh Penguins. Viitattu 3.9.2018. (englanniksi)
14. ↑  Löf Nyqvist, Martin: Linus Ölund kommer hem — klar för ett år i Brynäs IF *brynas.se*.  28.6.2019. Brynäs AB. Viitattu 5.11.2019. (ruotsiksi)
15. ↑  Linus Olund Stats, Profile, Bio, Analysis and More *sportsforecaster.com*. XML Team Solutions, LLC. Viitattu 1.6.2020. (englanniksi)[vanhentunut linkki]
16. ↑  Löf Nyqvist, Martin: Gävlekille stannar i Brynäs IF — Linus Ölund förlänger med tre år *brynas.se*.  1.6.2020. Brynäs AB. Viitattu 1.6.2020. (ruotsiksi)
17. ↑  Elite Prospects - Sweden U18 *eliteprospects.com*. Everysport Media Group. Viitattu 16.11.2020. (englanniksi)
18. ↑  Sweden vs Slovakia – EHC – Euro Hockey Challenge – boxscore *pointstreak.com*.  5.4.2018. Pointstreak Sports Technologies Inc. Viitattu 3.9.2018.
19. ↑  Sweden vs Slovakia – EHC – Euro Hockey Challenge – boxscore *pointstreak.com*.  6.4.2018. Pointstreak Sports Technologies Inc. Viitattu 3.9.2018.